**Beszámoló
Nemeskér Község Önkormányzata
2016. évi költségvetésének I. féléves végrehajtásáról**

**Tisztelt Képviselő-testület!**

Nemeskér Község Önkormányzat 2016. I. félévi gazdálkodásának pénzügyi fedezetét folyamatosan biztosítottuk. A kötelező feladatainknak folyamatosan eleget tettünk, 1/2016.(II.29.) sz. költségvetési rendeletben elfogadott kiadásaink fedezete rendelkezésünkre állt.

Bankszámlánk, rövid lejáratú betéteink és pénztárunk nyitó egyenlege 2016. január 1-jén 18 487 eFt volt, záró egyenlegünk június 30-án 20 384 eFt. Értékpapír állományunk 18 005 eFt, melyet 2015 áprilisában vásároltunk. Állománya azóta változatlan.

2016. június 30-ig a folyó év februárjában elfogadott költségvetésünk nem került módosításra.

**Az önkormányzat bevételi előirányzatainak teljesülése az I. félév folyamán**Az önkormányzat éves bevételi előirányzata, a finanszírozási bevétel figyelembe vételével, 78.44 %-ban, 21 715 eFt összegben teljesült. Ebből költségvetési bevétel 6 861 eFt, felhalmozási bevétel nem keletkezett, finanszírozási bevétel 14 854 eFt előző évi maradvány igénybevétele.

A költségvetési bevételek 87.59 %-át a központi költségvetési támogatás adja. Ennek 66,82 % általános feladatokra felhasználható, a fennmaradó mintegy 33 % csak konkrét, kötelező (szociális, kulturális, közmunka) feladatok kiadásainak finanszírozására használható fel, szigorú elszámolásra kötelezett.

Az önkormányzat saját bevétele a fentiek tükrében csekély. Működési bevételünk alig keletkezik, a költségvetési bevételek mindössze 4,66 %-a (320 eFt). Gerincét a vizközmű tulajdon bérbeadása jelenti, mely azonban effektív bevételt nem jelent, hiszen a bérleti díj az alapkezelő Sopron MJV Önkormányzatnál jelenik meg összegszerűen, Nemeskér Önkormányzata csak könyveiben mutatja ki követelésként.

Felhalmozott bankbetétünk nagyságának ellenére, mely a költségvetési mérleg szerinti összvagyonunk 15 %-a, kamatbevétel (az ismert jegybanki folyamatok miatt) mégsem képződik jelentős összegben.

**Közhatalmi bevételeinkről (teljesülés 53,15 %)**

Egyetlen helyi adónemünk a magánszemélyek kommunális adója az előirányzotthoz képest 62,5 %-os teljesülést mutat. Az adónem analitika szerinti követelése 600 eFt, a teljesítés 250 eFt.

Az átengedett központi adók teljesülése (gépjármű adó bevétel 40 %-a) 46,83 %-os.

**Kiadásainkról részletesen:**

A 2016. évi költségvetési rendeletben előirányzott kiadások főösszege a fél év folyamán 26 893 eFt-ról 27 265 eFt-ra változott. A közfoglalkoztatás munkabérrel kapcsolatos kiadásai és bevételei a költségvetésben nem tervezhetők előre, a kiadási előirányzatok növekedése főként ezzel a ténnyel magyarázható.

Költségvetési és finanszírozási kiadások részletezve:

 teljesítés eFt-ban %-ban eredeti ei-hez képes %-ban

-személyi juttatások 1 253 24,82 64,55

-munkaadókat terhelő járulékok 259 5,13 51,59

- dologi kiadások 2 639 52,78 48,6

- ellátottak pénzbeli juttatásai 52 1,03 0,34

- egyéb működési célú kiadások 285 5,65 75,76

- felhalmozási kiadások 143 2,83 2,51

- államháztartási megelőlegezés
 visszafizetése 417 7,76 100

A személyi juttatások és a hozzájuk kapcsolódó munkáltatói járulékok teljesítése, a dologi kiadások, a működési támogatások időarányosan történtek. A szociális és a felhalmozási kiadások teljesülése messze elmaradt a tárgyévre tervezett időarányos részétől.

A költségvetésben elfogadott felhalmozási kiadások tartalmazzák a a vízközmű-rendszer felújítási és beruházási költségeit (a Soproni Vízmű Zrt. saját rezsis beruházásai) és helyi útfelújítási munkát, mely várhatóan a második félévben valósul meg.

Féléves gazdálkodásunkról összegezve elmondhatom, hogy bevételi előirányzataink nagy részben időarányosan teljesültek, fedezetül szolgálva kiadásainkra.
Kiadási előirányzataink a költségvetésben elfogadottak szerint alakultak, működésünk, gazdálkodásunk stabil, kötelezettségeinknek határidőre eleget teszünk.

Tisztelt Képviselő-testület!

Az előterjesztés alapján Nemeskér Község Önkormányzatának 2016. I. félévi költségvetéséről szóló beszámolót a kiegészítő táblázatokkal együtt a Képviselő-testületnek elfogadásra javaslom.

Nemeskér, 2016. szeptember 12.

Joóné Nagy Csilla
polgármester